Joyce DiDonato
Joyce DiDonato er en amerikansk mezzosopran.
Joyce DiDonato er uddannet på Academy of Vocal Arts i Philadelphia og på operaerne i Houston og San Francisco. 1998 vandt hun andenprisen i Plácido Domingos Operalia-konkurrence, og året efter debuterede hun i Houston som Katerina Maslova i Tod Machovers (f. 1953) Resurrection.
Joyce DiDonato slog for alvor igennem på de store europæiske operascener de følgende år: som Angelina i Gioacchino Rossinis Askepot (2000), som Rosina i Rossinis Barberen i Sevilla (2001), som ræven i Leoš Janáčeks Den fiffige lille ræv (2003) og som Dejanira i Georg Friedrich Händels Hercules (2004). Hendes debut på Metropolitan Opera som Cherubino i Wolfgang Amadeus Mozarts opera Figaros bryllup fandt sted 2005.
Desuden har Joyce DiDonato sunget i nutidige amerikanske operaer som Dead Man Walking af Jake Heggie (f. 1961) og Little Women af Mark Adamo (f. 1962).
En stor dramatisk og vokal spændvidde har gjort hende til en efterspurgt mezzosopran, hvis fremstilling af Rossini-heltinderne Rosina og Angelina er legendarisk.
2007 modtog Joyce DiDonato Metropolitan-operaens Beverly Sills Award.